b'\n_START_ARTICLE_\nMladena Gavran\n_START_SECTION_\n\xc5\xbdivotopis\n_START_PARAGRAPH_\nRo\xc4\x91ena je u Vara\xc5\xbedinu 1959. godine, u kojem je poha\xc4\x91ala osnovnu i srednju glazbenu \xc5\xa1kolu, smjer violina. Diplomirala je glumu 1988. na zagreba\xc4\x8dkoj Akademiji dramske umjetnosti. Od 1991. do 2005. godine bila je \xc4\x8dlanicom ansambla Teatra ITD. Glumila u vara\xc5\xbedinskom HNK-u, i bila njegovim \xc4\x8dlanom jednu sezonu, potom u Teatru u gostima, Histrionima, Popularnom kazali\xc5\xa1tu Ive Serdara, Gradskom kazali\xc5\xa1tu \xe2\x80\x9eKomedija\xe2\x80\x9c, Epilog Teatru i Teatru Gavran, koji je osnovala sa suprugom Mirom Gavranom. S putuju\xc4\x87im kazali\xc5\xa1tima obi\xc5\xa1la je stotine gradova u Hrvatskoj i inozemstvu._NEWLINE_Pet puta nagra\xc4\x91ena kao vrsna komi\xc4\x8darka na Danima satire, trostruka je dobitnica Nagrade "Fabijan \xc5\xa0ovagovi\xc4\x87" na Festivalu glumca u Vinkovcima, osvojila je i Nagradu publike na Festivalu \xe2\x80\x9eZlatni lav\xe2\x80\x9c u Umagu za monodramu Hotel Babilon u kojoj igra jedanaest uloga te Nagradu Zlatna murva na Festivalu \xe2\x80\x9eGlumi\xc5\xa1te pod murvom\xe2\x80\x9c u Skradinu, dok je za interpretaciju Ljubice progla\xc5\xa1ena \xe2\x80\x9eNajhistrionkom\xe2\x80\x9c. Za ulogu Goetheove Ifigenije nagra\xc4\x91ena je Nagradom \xe2\x80\x9eVeljko Mari\xc4\x8di\xc4\x87\xe2\x80\x9c za glavnu \xc5\xbeensku ulogu na Festivalu malih scena u Rijeci.  Za dvanaest uloga odigranih u monokomediji Najlu\xc4\x91a predstava na svijetu dobila je godi\xc5\xa1nju Nagradu \xe2\x80\x9eVladimir Nazor\xe2\x80\x9c.'